ET Euroopa Liidu Teataja L 41/17

NÕUKOGU ÜHINE SEISUKOHT 2007/93/ÜVJP,

12. veebruar 2007,

millega muudetakse ühist seisukohta 2004/137/ÜVJP, mis käsitleb Libeeria vastu suunatud piiranguid, ja pikendatakse selle kehtivust

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 15,

ning arvestades järgmist:

(1) Nõukogu võttis 10. veebruaril 2004 vastu ühise seisukoha 2004/137/ÜVJP, mis käsitleb Libeeria vastu suunatud piiranguid, (1) et rakendada ÜRO Julgeolekunõukogu resolutsiooniga 1521 (2003) Libeeria vastu kehtestatud meetmeid.

(2) Nõukogu võttis 22. detsembril 2004 vastu ühise seisukoha 2004/902/ÜVJP, (2) millega pikendatakse 12 kuu võrra ühise seisukoha 2004/137/ÜVJP kehtivust kooskõlas ÜRO Julgeolekunõukogu resolutsiooniga 1579 (2004).

(3) Nõukogu võttis 23. jaanuaril 2006 vastu ühise seisukoha 2006/31/ÜVJP, (3) millega pikendatakse 12 kuu võrra ühise seisukoha 2004/137/ÜVJP artiklitega 1 ja 2 kehtestatud meetmeid ning kuue kuu võrra ühise seisukoha 2004/137/ÜVJP artiklitega 3 ja 4 kehtestatud meetmeid kooskõlas ÜRO Julgeolekunõukogu resolutsiooniga 1647 (2005).

(4) Nõukogu võttis 24. juulil 2006 vastu ühise seisukoha 2006/518/ÜVJP, (4) millega kehtestatakse kooskõlas ÜRO Julgeolekunõukogu resolutsiooniga 1683 (2006) täiendavad erandid ühise seisukoha 2006/31/ÜVJP artikli 1 lõikega 1 kehtestatud meetmetele ning pikendatakse kooskõlas ÜRO Julgeolekunõukogu resolutsiooniga 1689 (2006) kuue kuu võrra ühise seisukoha 2004/137/ÜVJP artikliga 3 kehtestatud meetmeid.

(5) Seoses hiljutiste arengutega Libeerias võttis ÜRO Julgeolekunõukogu 20. detsembril 2006 vastu resolutsiooni 1731 (2006), millega pikendatakse veel 12 kuu võrra ÜRO Julgeolekunõukogu resolutsiooni 1521 (2003) punktiga 2 kehtestatud relvi käsitlevaid piiravaid meetmeid, mida on muudetud ÜRO Julgeolekunõukogu resolutsiooni 1683 (2006) punktidega 1 ja 2, ning ÜRO Julgeolekunõukogu resolutsiooni 1521 (2003) punktiga 4 kehtestatud reisimist käsitlevaid piiravaid meetmeid. Samuti kehtestati ÜRO Julgeolekunõukogu resolutsiooniga 1731 (2006) täiendav erand Libeeria politsei- ja julgeolekujõudude kasutuses oleva mittesurmava sõjavarustuse kohta.

(6) ÜRO Julgeolekunõukogu otsustas samuti pikendada kuue kuu võrra ÜRO Julgeolekunõukogu resolutsiooni 1521 (2003) punktiga 6 kehtestatud teemante käsitlevaid piiravaid meetmeid.

(7) Seetõttu tuleks pikendada ja muuta ühise seisukohaga 2004/137/ÜVJP kehtestatud meetmeid alates 23. detsembrist 2006, et jõustada ÜRO Julgeolekunõukogu resolutsioon 1731 (2006).

(8) Teatavate nimetatud meetmete rakendamiseks on vaja ühenduse meetmeid,

ON VASTU VÕTNUD KÄESOLEVA ÜHISE SEISUKOHA:

Artikkel 1

Ühise seisukoha 2004/137/ÜVJP artiklitega 1 ja 2 kehtestatud meetmeid kohaldatakse veel 12kuulise ajavahemiku jooksul, kui nõukogu ei otsusta teisiti kooskõlas mõne ÜRO Julgeolekunõukogu tulevase asjakohase resolutsiooniga.

Artikkel 2

Ühise seisukoha 2004/137/ÜVJP artikliga 3 kehtestatud meetmeid kohaldatakse veel kuuekuulise ajavahemiku jooksul, kui nõukogu ei otsusta teisiti kooskõlas mõne ÜRO Julgeolekunõukogu tulevase asjakohase resolutsiooniga.

Artikkel 3

Lisaks ühise seisukoha 2004/137/ÜVJP artikli 1 lõikes 2 ja ühise seisukoha 2006/518/ÜVJP artiklis 1 sätestatud eranditele ei kohaldata ühise seisukoha 2004/137/ÜVJP artikli 1 lõike 1 kohaselt kehtestatud relvi käsitlevaid meetmeid mittesurmava sõjavarustuse tarnetele, v.a mittesurmavate relvade ja laskemoona suhtes, mis on mõeldud kasutamiseks Libeeria valitsuse politsei- ja julgeolekujõudude liikmetele, keda on alates ÜRO Libeeria Missiooni algusest 2003. aasta oktoobris põhjalikult kontrollitud ja välja õpetatud, tingimusel et sellest on eelnevalt teatatud ÜRO Julgeolekunõukogu resolutsiooni 1521 (2003) punkti 21 alusel loodud komiteele.

Artikkel 4

Käesolevat ühist seisukohta kohaldatakse alates 23. detsembrist 2006 kuni 22. detsembrini 2007.

Artikkel 5

Käesolev ühine seisukoht avaldatakse Euroopa Liidu Teatajas.

Brüssel, 12. veebruar 2007 Nõukogu nimel eesistuja F.-W. STEINMEIER

(1) ELT L 40, 12.2.2004, lk 35.

(2) ELT L 379, 24.12.2004, lk 113.

(3) ELT L 19, 24.1.2006, lk 38.

(4) ELT L 201, 25.7.2006, lk 36.